b'\n_START_ARTICLE_\nNation of Islam\n_START_PARAGRAPH_\nNation of Islam er en religi\xc3\xb8s, sosial og politisk organisasjon grunnlagt i USA i 1930 av Wallace Fard Muhammad og Elijah Muhammad. Organisasjonen er en av de st\xc3\xb8rste og eldste innenfor svart nasjonalisme, en id\xc3\xa9historisk str\xc3\xb8mning som har som m\xc3\xa5l \xc3\xa5 gi afroamerikanere ny stolthet over sin egen opprinnelse. _NEWLINE_If\xc3\xb8lge NOI er Gud en svart mann, og organisasjonen har sin egen versjon av menneskehetens historie: det opprinnelige, Gud-skapte mennesket var svart, og bodde i Arabia og langs Nilen. Den hvite mann er menneskeskapt, og influert av djevelen, som i 6\xc2\xa0000 \xc3\xa5r har l\xc3\xa6rt hvite mennesker \xc3\xa5 undertrykke den svarte verden. Organisasjonen var fra starten av tilhenger av en streng moral med pietistisk-protestantiske trekk: avhold, troskap i ekteskapet, flid, n\xc3\xb8ysomhet og s\xc3\xb8mmelighet. _NEWLINE_I boken Message to the Blackman in America (1965) formulerte Elijah Muhammad, som var NOIs leder i 41 \xc3\xa5r fra 1934 til 1975, et program i 10 punkter for \xc2\xabHva \xc3\xb8nsker muslimene?\xc2\xbb: frihet, rettferdighet, like muligheter, en egen stat for afroamerikanere, l\xc3\xb8slatelse av muslimer i amerikanske fengsler, slutt p\xc3\xa5 politivold og gjengangrep mot negre, like arbeidsmuligheter, skattefrihet, lik rett til utdanning, forbud mot blandede ekteskap. Flere av kravene var begrunnet som kompensasjon for \xc3\xa5rhundrers undertrykkelse. _NEWLINE_Trossamfunnet driver avisen The Final Call, forlag, skoler, aldershjem, sykehus, radiostasjon og andre forretningsforetak, og omtales som \xc2\xabden mest potente \xc3\xb8konomiske organisasjonen i det svarte USA.\xc2\xbb Organisasjonen ledes i dag (2011) av Louis Farrakhan og har blant annet hatt Malcolm X og Muhammad Ali som medlemmer. Nation of Islam var medarrang\xc3\xb8r av Millionmannmarsjen som samlet over en million mennesker i Washington, DC i 1995.'